*Par slēgta konkursa*

*“Tramvaju depo ražošanas ēku pārbūve Brīvības ielā 191, Rīgā”*

 *(ID Nr.RS/2022/66) kandidātu atlases nolikuma prasībām*

Rīgas pašvaldības sabiedrības ar ierobežotu atbildību „Rīgas satiksme” Iepirkuma komisija (turpmāk – Pasūtītājs) no iespējamā pretendenta ir saņēmusi vēstuli ar lūgumu sniegt skaidrojumu par nolikumā ietvertajām prasībām.

***1.Jautājums:***

*Slēgtā konkursa nolikuma 12.6. un 12.7. punktā noteiktās kvalifikācijas prasības sākas ar šādu teikumu:*

*Kandidāts, vai, ja kandidāts ir apvienība, tad vismaz viens apvienības dalībnieks (…).*

*Slēgta konkursa nolikuma 12.8. punkts noteic, ka Kandidāts (arī apvienība), lai apliecinātu kvalifikāciju vai nolikuma prasībām atbilstoša personāla pieejamību, var balstīties uz citu personu iespējām tikai tad, ja šīs personas veiks būvdarbus, kuru izpildei attiecīgās spējas ir nepieciešamas. Ja kandidāts (arī apvienība), lai apliecinātu, ka tā kvalifikācija atbilst nolikumā noteiktajām prasībām, balstās uz citas personas iespējām, jābūt šīs personas apliecinājumam vai vienošanai par sadarbību konkrētā līguma izpildē vai par nepieciešamo resursu nodošanu kandidāta rīcībā. Ja šajā punktā minētā persona ir ārvalstu persona, tai ir jābūt reģistrētai atbilstoši attiecīgās valsts normatīvo aktu prasībām.*

***Likuma regulējums:***

*Sabiedrisko pakalpojumu sniedzēju iepirkumu likuma 52.panta ceturtā daļa nosaka, ka, ja tas ir nepieciešams konkrētā iepirkuma līguma izpildei, piegādātājs var balstīties uz citu uzņēmēju iespējām neatkarīgi no savstarpējo attiecību tiesiskā rakstura. Šādā gadījumā piegādātājs pierāda sabiedrisko pakalpojumu sniedzējam, ka tā rīcībā būs nepieciešamie resursi, iesniedzot šo uzņēmēju apliecinājumu vai vienošanos par nepieciešamo resursu nodošanu piegādātāja rīcībā. Piegādātājs, lai apliecinātu profesionālo pieredzi vai sabiedrisko pakalpojumu sniedzēja prasībām atbilstoša personāla pieejamību, var balstīties uz citu personu iespējām tikai tad, ja šīs personas veiks būvdarbus vai sniegs pakalpojumus, kuru izpildei attiecīgās spējas ir nepieciešamas.*

*No minētā ir secināms, ka Sabiedrisko pakalpojumu sniedzēju iepirkumu likuma 2.panta 1.punktā noteiktā mērķa – nodrošināt iepirkuma atklātumu, sasniegšanai, likuma prasības ir interpretējamas tā, ka tās pieļauj piegādātājam veidoties jebkādā kombinācijā, tai skaitā, piegādātāju apvienībā, kas savas kvalifikācijas atbilstības slēgta konkursa nolikumā noteiktajām prasībām apliecināšanai var piesaistīt apakšuzņēmējus.*

***Nepieciešamais skaidrojums:***

*Pamatojoties uz augstāk minēto, Kandidāts lūdz Pasūtītāju apliecināt, ka par atbilstošu slēgta konkursa nolikumā noteiktajām prasībām tiks uzskatīts kandidāts – piegādātāju apvienība, kas slēgta konkursa nolikumā noteikto pieredzes prasību apliecināšanai (nolikuma 12.6. un 12.7.punkts) balstīsies uz apakšuzņēmēja iespējām (apakšuzņēmējs nodevis savu pieredzi u.c. resursus vienam no piegādātāju apvienības biedriem), pierādot resursu nodošanu atbilstoši Sabiedrisko pakalpojumu sniedzēju iepirkumu likuma 52.panta ceturtajai daļai.*

**Atbilde:**

Informējam, ka Kandidāts – piegādātāju apvienība, lai apliecinātu kvalifikāciju vai nolikuma prasībām atbilstoša personāla pieejamību, var balstīties uz citu personu (apakšuzņēmēju) iespējām.

***2.Jautājums:***

*Slēgta konkursa nolikuma 12.7.3. apakšpunktā ir noteiktas šādas kvalifikācijas prasības:*

*12.7.3.būvdarbu vadītājam, kuram ir būvprakses sertifikāts ūdensapgādes un kanalizācijas, ieskaitot ugunsdzēsības sistēmu būvdarbu vadīšanā un pieredze ne vairāk kā 7 (septiņos) iepriekšējos gados (kā arī periodā līdz pieteikumu iesniegšanas brīdim):*

*12.7.3.1.iekšējo ūdensvadu un sadzīves kanalizācijas sistēmu izbūves vai pārbūves darbu vadīšanā vismaz 1 (vienā) objektā, kas ir pilnībā pabeigts un nodots ekspluatācijā,*

*12.7.3.2.ārējo ūdensvadu un ārējās sadzīves kanalizācijas sistēmas izbūves vai pārbūves darbu vadīšanā vismaz 1 (vienā) objektā, kas ir pilnībā pabeigts un nodots ekspluatācijā.*

*Lūdzu skaidrot, vai Kandidāts drīkst piedāvāt vienu būvdarbu vadītāju, kurš ir vadījis iekšējo ūdensvadu un sadzīves kanalizācijas sistēmu izbūves vai pārbūves darbus, un otru, kurš ir vadījis ārējo ūdensvadu un ārējās sadzīves kanalizācijas sistēmas izbūves vai pārbūves darbus.*

**Atbilde:**

Paskaidrojam, ka Kandidāts, lai pierādītu atbilstību nolikuma 12.7.3.punkta prasībām var piesaistīt divus būvdarbu vadītājus – vienu, kuram ir pieredze iekšējo ūdensvadu un sadzīves kanalizācijas sistēmu izbūves vai pārbūves darbu vadīšanā atbilstoši nolikuma 12.7.3.1.punktam un otru, kuram ir pieredze ārējo ūdensvadu un ārējās sadzīves kanalizācijas sistēmas izbūves vai pārbūves darbu vadīšanā atbilstoši nolikuma 12.7.3.2.punktam.

Iepirkumu komisijas priekšsēdētāja Inta Novika